Dr.h.c. prof. Ing. **Juraj Stern**, PhD. (\* 17. október 1940, Bratislava) je slovenský ekonóm, vysokoškolský pedagóg. Od roku 1995 bol rektorom Ekonomickej univerzity v Bratislave a od marca 2017 je rektorom Paneurópskej vysokej školy.

Životopis
---------

Počas vojny bol časťou utláčanej menšiny, počul aj vyhrážky „*Do plynu!*". Po maturite na Jedenásťročnej strednej škole v roku 1958 nedostal kvôli „*buržoáznemu pôvodu*" odporúčanie na ďalšie štúdium. Vyučil sa za strojového sadzača, ukončil majstrovskú školu polygrafickú a rok bol zamestnaný v Polygrafických závodoch v Bratislave. S týmto zameraním nemohol pokračovať v štúdiu humanitným smerom čo plánoval a tak v roku 1966 promoval na Fakulte odvetvových ekonomík Vysokej školy ekonomickej v Bratislave. Po dvoch rokoch práce v Polygrafických závodoch na pozícii ekonóma sa vrátil na alma mater kde sa stal pedagógom na Katedre organizácie a riadenia výroby. Po odmietnutí invázie Varšavskej zmluvy bola jeho kariéra opäť pribrzdená. Po novembri 1989 sa zapojil do organizovania nového života na škole, v roku 1990 sa stal prodekanom pre zahraničné styky Ekonomickej univerzity v Bratislave a v rokoch 1993 až 1994 bol prorektorom pre rovnakú oblasť.

Akademik
--------

Od roku 1995 bol rektorom Ekonomickej univerzity v Bratislave. Do funkcie ho opätovne zvolili v roku 1997. Od rovnakého roku je tiež univerzitným profesorom. Dva roky predsedal Slovenskej rektorskej konferencii.

Za rektora Paneurópskej vysokej školy bol jej akademickým senátom zvolený vo februári 2017, po prof. Jánovi Svákovi. Prezident republiky Andrej Kiska ho vymenoval za rektora dňa 15. marca 2017.

Na Ekonomickej univerzite v Bratislave pôsobí na Katedre manažmentu výroby a logistiky Fakulty podnikového manažmentu.

Je predsedom správnej rady Slovenskej spoločnosti pre zahraničnú politiku. V septembri 2013 sa vyslovil za znovupostavenie bratislavskej synagógy „nie ako náboženského objektu, ale ako symbol[u] zjednocujúcej sa Európy!"

Ocenenia
--------

Juraj Stern je držiteľom napríklad týchto ocenení:

* Čestný doktorát od Ekonomickej univerzity v Budapešti (1997, za rozvíjanie vzťahov medzi Slovenskom, Maďarskom a Rakúskom)
* Dvojitý kríž od Rakúskej republiky (2001, najvyššie štátne vyznamenanie cudzím občanom)
* Pribinov kríž II. triedy (2002)

Referencie
----------

1. 1 2 3 4 5 6 7   *Slovenský ekonóm s medzinárodným renomé Juraj Stern jubiluje* [online]. TASR, 2015-10-17, [cit. 2017-03-16]. Dostupné online.
2. 1 2   *Prezident vymenoval dvoch rektorov vysokých škôl* [online]. Kancelária prezidenta SR, 2017-03-15, [cit. 2017-03-16]. Dostupné online.
3. 1 2 3 4   *Andrej Kiska vymenoval nášho nového rektora, je ním uznávaný profesor Stern* [online]. Paneurópska vysoká škola, 2017-03-16, [cit. 2017-03-16]. Dostupné online. Archivované 2017-03-17 z originálu.
4. ↑  PACHEROVÁ, Soňa. *Divadelná Natálka dojala a vyvolala debatu* [online]. Perex, 2017-02-28, [cit. 2017-03-16]. Dostupné online.
5. ↑   *Zvoleným kandidátom na rektora je popredný ekonóm Juraj Stern* [online]. Paneurópska vysoká škola, 2017-02-02, [cit. 2017-03-16]. Dostupné online. Archivované 2017-03-17 z originálu.
6. ↑   *Juraj Stern prof. Ing. PhD.* [online]. Ekonomická univerzita v Bratislave, [cit. 2017-03-16]. Dostupné online.
7. ↑   *Prof. Ing. Dr.h.c. Juraj Stern PhD.* [online]. Občianske združenie VBS - Vrátime Bratislave Synagógu, 2013-09-17, [cit. 2017-03-16]. Dostupné online. Archivované 2017-03-17 z originálu.

Externé odkazy
--------------

* Profil na stránke Ekonomickej univerzity
* Profil v projekte Pamäti národa

Autoritné údaje: * NK ČR: xx0057046
* VIAF: 85668372